《樊侯庙》
宋代·黄庶

阴森樊侯庙，古木澧水傍。
兹民畏如生，奔走豕与羊。
家家奉侯讳，若在父母堂。
我来憩行役，再拜奠公觞。
缅思英豪姿，名与此水长。
风偃众树枝，拟若怒鬣张。
阴官有兵师，想在贲育行。
今兹戎虏骄，内为府库疮。
安得七尺躯，长戟再激昂。
横行匈奴中，庶以康肺肠。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。